## Igualtat constituïx comités provincials de diversitat per a donar més veu a tots els col·lectius i coordinar actuacions en esta matèria

*** El director general de Diversitat, Stephane Soriano, ha presidit la primera reunió del comité provincial de València
* Soriano assenyala que la iniciativa permetrà establir una línia comuna en l'organització d'esdeveniments relacionats amb la diversitat sexual**

La Vicepresidència Segona i Conselleria de Servicis Socials, Igualtat i Habitatge ha constituït tres comités provincials de diversitat per a donar “més veu a totes les entitats i treballar totes les administracions de manera conjunta en la coordinació d'actuacions i esdeveniments relacionats amb la diversitat sexual”, segons ha anunciat el director general de Diversitat, Stephane Soriano.

Stephane Soriano ha presidit la primera reunió de treball del comité provincial de València, que ha convocat la Conselleria per a exposar els objectius d'este nou òrgan i tractar les actuacions que es posaran en marxa, com ara campanyes de sensibilització i conscienciació, la celebració del Dia de l'Orgull i altres assumptes que puguen sorgir relacionats amb la diversitat sexual.

La creació d'estes comissions, ha assenyalat el director general, és el reflex de la “voluntat manifesta” de la Generalitat de constituir un òrgan de treball que “reivindique la diversitat en la Comunitat Valenciana a través d'esdeveniments LGTBI”.

Es tracta de tres comités provincials, impulsats per la Direcció General de Diversitat, en els quals participen els ajuntaments de València, Alacant, Elx i Castelló de la Plana, a més de les tres diputacions i els diferents col·lectius que treballen en l'àmbit de la diversitat.

Stephane Soriano ha assenyalat que és una iniciativa “innovadora” amb la qual es vol fixar “una línia comuna” en tots els aspectes relacionats amb la diversitat, de manera “transversal” i que compte amb la participació de tots els col·lectius implicats.

Estos tres comités, ha assegurat, “sumaran esforços i aniran junts” amb les entitats organitzadores d'esdeveniments com, per exemple, la celebració del Dia de l'Orgull.

La decisió de crear un en cada província, ha explicat el director general, respon a una sol·licitud de les entitats per a treballar de manera “molt més coordinada del que es feia fins ara”. Respecte al tipus d'entitats que formen part, ha assenyalat que s'han sumat a la iniciativa associacions esportives, de defensa dels drets de les persones LGTBI, de suport a les persones més vulnerables, entre altres, a més de representants empresarials.

Fecha: 14/12/2023